text: Tankbil med 9000 liter olie væltede
  13 april 2012 kl. 12.42
  En tankvogn med 9000 liter fyringsolie var tæt på at vælte om på siden ved et færdselsuheld på Teglværksvej i Løsning ved middagstid. Det lykkedes at få rejst vogntoget uden oliespild.
  Det var en tankvogn fra OK, som på den smalle kommunevej trak ud i rabatten for at passere en modkørende bil. Men hjulene kom for langt ud - hele vogntoget blev trukket ned i grøften. 
  Olievognen lagde sig stille ned, så der skete kun beskeden skade. 
  - Den så ud, som om den kunne vælte helt ned på siden hvad øjeblik det skulle være, siger indsatsleder Niels Erik Pedersen, Hedensted Kommune, til TV SYD.
  Det skete heldigvis ikke. Efter to timer arbejde var oliebilen fri igen - og folkene fra Hedensted Brandvæsen kunne køre hjem.
  Der er to tomme tanke og to tanke, som var fyldt med fyringsolie. I alt var der 9000 liter på vognen. 
  Hvis den var væltet helt om på siden, var der risiko for at fyringsolien kunne være løbet ud og skulle suges op.
  